16. ja 17. juulil tegid Ida-Harjumaa Invaühingu 11 liiget Nurmsi lennuväljal langevarjuhüppeid. Projektile saadi toetust Leader  meetmest erinevate elanikegruppide kaasamise toetuse raames. Idee tuli ühingu liikmelt Imbi Vahurilt, kes ka rahataotluse kirjutas. Hüppajaid juhendasid Sõjaväe Langevarjuklubi (SLK) instruktorid hüpete-eelsel kohtumisel Kuusalus ning vahetult enne lennukisse minekut. "Kõige suuremat eneseületust nõudis avatud lennuki uksele minek ning sealt koos instruktoriga enese allakukutamine. Esimesed 2500 meetrit läbiti vabalangemisega kiirusega 220 kuni 240 kilomeetrit tunnis. Need viiskümmend sekundit olid hüppe  meeldejäävaim osa, sellele järgnes rahulik liug­le­mine. Mitmed invaühingu liikmed tunnistasid, et neid on nakatanud langevarjuspordi pisik. SLK instruktorid oskasid oma positiivse suhtumisega algajaid piisavalt julgustada. See omakorda aitas mitmetel võitu saada oma kõrgusehirmust. Langevarju hüpetega sai järjekordselt tõestatud, et puuetega inimesed ei erinegi paljus tervetest - nende seiklushimu ja valmidus kogeda midagi uut on võrdväärne teistega," ütles Ida-Harjumaa invaühingu juhatuse liige Raul Valgiste.  Lisaks langevarjuhüpetele on käes­oleval suvel koostöös OÜga Reimann Retked plaanis kaks süstadega läbitavat kopravaatlusmatka Jägala jõel. Suve lõpus sõidetakse külastama MTÜ Jeeriko ja Ida-Virumaa Naiste Tugikeskuse varjupaika ning Kuremäe kloostrit.